Anexa nr.1

la Hotărîrea Guvernului

nr.\_\_\_din „\_\_ ” \_ \_ 20\_\_

**REGULAMENTUL-TIP   
privind organizarea şi funcţionarea posturilor teritoriale de salvatori şi pompieri**

**I. Dispoziţii generale**

1. Regulamentul-tip cu privire la organizarea şi funcţionarea posturilor teritoriale de salvatori şi pompieri (în continuare - Regulament) stabileşte cadrul juridic, criteriile de selectare şi angajare la serviciu, modul privind organizarea şi activitatea Posturilor teritoriale de salvatori şi pompieri în localităţile rurale ale Republicii Moldova (în continuare - Posturi), precum şi alte aspecte legate de activitatea Posturilor şi îndeplinirea obligaţiilor de muncă de către salariaţi sau voluntari.
2. În scopul executării prezentului Regulament, se aplică noţiunile de bază:

*post teritorial de salvatori şi pompieri* este o subunitate teritorială care poate fi organizată şi întreţinută de către autorităţile administraţiei publice locale de nivelul întîi care realizează activităţi de prevenire şi lichidare a incendiilor şi/sau altor situaţii excepţionale, produse în zona de intervenţie;

*zona de intervenţie* este teritoriul de acţiune a unui Post, care include localităţile prioritare unde este preconizată intervenţia pentru desfăşurarea activităţii de prevenire şi lichidare a incendiilor şi/sau altor situaţii excepţionale;

*timpul de răspuns la lichidarea incendiilor şi/sau altor situaţii excepţionale* este timpul de la alarmare, îmbarcare şi deplasare a salariaţilor Posturilor cu autospeciala de intervenţie, pînă la sosirea la locul chemării şi intervenţia la lichidarea situaţiei excepţionale şi/sau incendiului.

*serviciul intern* stabileşte principiile, regulile generale şi cele specifice care stau la baza organizării şi desfăşurării serviciului în cadrul Postului pentru cordonarea activităţilor, îndeplinirea misiunilor, menţinerea ordinii interioare şi asigurarea securităţii / pazei acestora;

*salariat al Postului* este persoana fizică, salariată în cadrul Postului teritorial de salvatori şi pompieri, care prestează activităţi de prevenire şi lichidare a incendiilor şi/sau altor situaţii excepţionale în baza contractului individual de muncă.

**II. Organizarea şi activitatea Posturilor**

1. Posturile se organizează de către APL în colaborare cu Serviciul Protecţiei Civile şi Situaţiilor Excepţionale (în continuare - SPC şi SE), în conformitate cu Programul de consolidare a serviciului salvatori şi pompieri în localităţile rurale ale Republicii Moldova, aprobat prin Hotărîrea Guvernului nr. 202 din 14 martie 2013 (în continuare - Hotărîrea Guvernului nr. 202 din 14 martie 2013).
2. Posturile se creează prin decizia autorităţilor deliberative şi reprezentative ale administraţiei publice locale din unităţile administrativ-teritoriale de nivelul întîi în coordonare cu şeful subdiviziunii SPC şi SE din teritoriu, asigurînd raza medie a zonei de intervenţie - între 15 şi 20 km. Posturile sunt subdiviziuni subordonate ale Primăriilor localităţilor unde sunt amplasate.
3. Cheltuielile privind dotarea şi întreţinerea Posturilor sunt asigurate de către unităţile administrativ-teritoriale de nivelul întîi amplasate în zona de intervenţie a Postului, prin alocarea unor transferuri cu destinaţie specială la bugetul unităţii administrativ-teritoriale unde este amplasat Postul, cotă parte corespunzătoare numărului de populaţie şi obiectivelor economice amplasate pe teritoriul acestora, conform articolului 11 al Legii nr. 397-XV din 16 octombrie 2003 privind finanţele publice locale şi Hotărîrii Guvernului nr. 202 din 14 martie 2013.
4. Pentru întreţinerea Posturilor, autorităţile administraţiei publice locale de nivelul întîi pot institui un organ de prestare a serviciilor, care va include activitatea privind asigurarea apărării împotriva incendiilor în localităţile din zona de intervenţie a Postului.
5. Activitatea Postului este coordonată de către Primarul localităţii unde este amplasat, iar organizarea serviciului se efectuează de către şeful de Post, care este numit/revocat în/din funcţie de către Primarul localităţii, în coordonare cu şeful SPC şi SE.
6. Activitatea de bază a Posturilor constă în intervenţia la salvarea persoanelor şi bunurilor materiale, executarea acţiunilor de salvare-deblocare, lichidarea incendiilor şi/sau altor situaţii excepţionale, produse în zona de intervenţie, precum şi instruirea şi informarea populaţiei privind măsurile de prevenire şi acţionare în caz de incendiu.
7. Numărul de telefon al Postului va fi afişat la sediile instituţiilor publice şi agenţilor economici, precum şi în locurile/spaţiile publice din raza zonei de intervenţie.
8. Alarmarea Postului în scopul desfăşurării acţiunilor de intervenţie la lichidarea incendiilor şi/sau altor situaţii excepţionale, precum şi desfăşurării exerciţiilor de antrenament se face de către Primarul localităţii şi/sau şeful Postului, conform Planului de înştiinţare şi alarmare, elaborat de şeful Postului şi aprobat de Primarul localităţii.
9. Antrenarea Postului la salvarea persoanelor, lichidarea incendiilor şi/sau altor situaţii excepţionale în afara zonei de intervenţie, se va efectua cu acordul Primarului localităţii, în baza Planurilor de antrenare a forţelor şi mijloacelor elaborate de către şeful de Post, coordonate cu şeful subdiviziunii SPC şi SE din teritoriu.
10. Lista localităţilor din zona de intervenţie a Postului se stabileşte prin decizia consiliului local în coordonare cu autorităţile deliberative şi reprezentative ale unităţilor administrativ-teritoriale de nivelul întîi din acea zonă şi subdiviziunea SPC şi SE teritorială, luînd în consideraţie timpul de răspuns la lichidarea incendiilor şi/sau altor situaţii excepţionale.
11. Controlul asupra activităţii Postului este exercitat de către Primăria localităţii unde este amplasat şi subdiviziunea SPC şi SE teritorială, iar controlul asupra utilizării mijloacelor bugetare alocate pentru întreţinere, îi revine serviciilor finanţe ale autorităţilor unităţilor administrativ-teritoriale.
12. Şeful Postului elaborează şi coordonează Acorduri (Instrucţiuni) de cooperare cu subdiviziunile SPC şi SE teritoriale, Posturile similare din localităţile vecine, precum şi alte servicii operative de pregătire permanentă din teritoriu.
13. În activitatea de serviciu, precum şi la lichidarea incendiilor şi/sau altor situaţii excepţionale, salariaţii Posturilor acţionează conform prevederilor actelor normative sau departamentale ce ţin de domeniul de activitate al salvatorilor şi pompierilor.
14. În cazul antrenării comune a Posturilor cu subdiviziunile SPC şi SE teritoriale, conducătorul intervenţiei este şeful superior al subdiviziunii SPC şi SE.
15. Numărul de persoane salariate (șef de post, pompieri, conducători auto) în cadrul Posturilor este aprobat de către autorităţile administraţiilor publice locale de nivelul întîi fondatoare şi se constituie din salariaţi civili.
16. Totodată, la iniţiativa Primarului, efectivul Posturilor poate fi completat cu voluntari, care ulterior vor servi drept rezervă de promovare pentru angajare în cadrul Posturilor sau subdiviziunilor SPC şi SE.
17. Voluntarii participă în comun cu salariaţii Posturilor la lichidarea incendiilor şi/sau altor situaţii excepţionale produse în zona de intervenţie.
18. Voluntarii sunt admişi la activitatea de voluntariat în baza principiilor de voluntariat şi în condiţiile prevăzute de Legea voluntariatului nr.121 din 18 iunie 2010 (în continuare - Legea nr. 121 din 18 iunie 2010).
19. Salariaţii Posturilor şi voluntarii, desfăşoară activitatea în conformitate cu fişele de post, care sunt elaborate de către şefii de Posturi şi coordonate cu şefii subdiviziunilor SPC şi SE teritoriale.
20. Fişele de post pentru salariaţii şi voluntarii Posturilor, care activează în funcţiile de pompieri şi conducători auto, sunt aprobate de către şefii de Posturi, iar a şefilor de Posturi, de către Primarii localităţilor unde sunt amplasate Posturile.
21. Angajarea în cadrul Posturilor se efectuează în baza contractului individual de muncă, încheiat între salariat şi angajator (Primar), sau după caz, a contractului de voluntariat, convenit între persoana fizică, denumită voluntar şi persoana juridică, denumită instituţie gazdă.
22. Selectarea persoanelor care se angajează constă în identificarea celor ce corespund următoarelor cerinţe la angajare:

a) cetăţean al Republicii Moldova, cu vîrsta împlinită de 18 ani, apt prin starea sănătăţii şi să deţină studii de cel puţin gimnaziale;

b) capacitate de muncă şi rezistenţă fizică înaltă, capacitate de a acţiona organizat şi hotărît în condiţii extreme, precum şi a se conforma situaţiei în diferite condiţii;

c) aptitudini de comunicare, iniţiativă, responsabilitate;

d) domiciliat de preferinţă în una din localităţile din zona de intervenţie a Postului;

e) fără antecedente penale.

1. Autoritatea responsabilă de instruirea salariaţilor şi voluntarilor Posturilor este SPC şi SE în comun cu autorităţile administraţiilor publice locale de nivelul întîi.
2. Instruirea salariaţilor şi voluntarilor se efectuează de către SPC şi SE la Centrul Republican de Instruire al SPC şi SE sau în cadrul Posturilor, în corespundere cu Programele de studii.

**III. Regimul de activitate**

1. Durata timpului de muncă săptămînal pentru şeful Postului este de 8 ore zilnic, timp de 5 zile, şi două zile de repaus (sîmbătă şi duminică), în conformitate cu prevederile Codului muncii.
2. Salariaţii Postului activează în schimburi, iar durata timpului de muncă se stabileşte în contract, în conformitate cu prevederile Codului muncii.
3. Avînd în vedere specificul activităţii, salariaţii Posturilor pot fi atraşi la munca suplimentară, la munca de noapte, la munca în zilele de repaus şi în cele de sărbătoare nelucrătoare, în conformitate cu prevederile Codului muncii.
4. Angajarea persoanelor în cadrul Posturilor, acordarea concediilor, compensaţiilor, concedierea, precum şi alte aspecte legate de îndeplinirea obligaţiilor de muncă, se efectuează în conformitate cu prevederile Codului muncii.
5. Salariaţii Posturilor beneficiază de asistenţă medicală, în conformitate cu prevederile Legii nr.1585-XIII din 27 februarie 1998 cu privire la asigurarea obligatorie de asistenţă medicală, iar voluntarii în conformitate cu prevederile Legii nr. 121 din 18 iunie 2010.
6. În caz de vătămare a sănătăţii sau deces ca urmare a unui accident de muncă sau a unei boli profesionale, salariatului sau voluntarului i se acordă garanţii şi compensaţii în conformitate cu prevederile Codului muncii şi Legii nr. 121 din 18 iunie 2010.

**IV. Drepturi şi obligaţii**

1. Salariaţii şi voluntarii Posturilor au dreptul:

a) să desfăşoare activitatea în conformitate cu ordinea şi regimul de activitate a Postului;

b) să intre nestingherit în toate localurile unităţilor economice, precum şi în locuinţele şi construcţiile auxiliare ale cetăţenilor în timpul lichidării incendiilor şi/sau altor situaţii excepţionale;

c) să forţeze, în caz de necesitate, uşile şi geamurile, elementele de construcţie care le îngrădesc pătrunderea, să demonteze şi să demoleze construcţii, să întreprindă alte acţiuni în executarea acestor lucrări;

d) să limiteze sau să interzică temporar circulaţia mijloacelor de transport, precum şi accesul cetăţenilor la sectoare aparte din localitate sau la anumite obiective, să-i impună a părăsi anumite locuri, care prezintă pericol;

e) să se deplaseze la locul intervenţiei, pe drumuri care nu sunt deschise circulaţiei publice ori pe terenuri, indiferent de forma de proprietate, dacă cerinţele de operativitate şi de lucru impun aceasta;

f) să mobilizeze cetăţenii şi mijloacele tehnice ale agenţilor economici;

g) să solicite autorităţilor administraţiilor publice locale de nivelul întîi şi unităţilor economice acordarea gratuită a substanţelor de stingere, tehnică, combustibil şi lubrifianţi, resurse umane, echipament, mijloace de telecomunicaţii etc, iar în timpul lichidării incendiilor şi/sau altor situaţii excepţionale cu o durată de peste cinci ore asigurarea cu alimente şi încăperi pentru odihnă;

h) să atace în instanţă deciziile şefului de Post şi Primarului, dacă aceştia consideră că îi lezează drepturile şi interesele legitime.

1. Voluntarii Posturilor au dreptul:

a) să li se acorde de către instituţia gazdă asigurare medicală facultativă, conform articolului 6, litera c) din Legea voluntariatului nr.121 din 18 iunie 2010, împotriva riscurilor de accident, de boală sau a altor riscuri ce decurg din natura activităţii;

b) să li se ramburseze de către instituţia gazdă, în condiţiile convenite prin contract, cheltuielile de transport, cazare, alimentare, în caz de necesitate – de deplasare, asigurare şi a alte cheltuieli indispensabile pentru desfăşurarea activităţii de voluntariat;

c) să solicite de la instituţia gazdă un certificat nominal şi scrisori de recomandare, prin care să se recunoască prestarea activităţii de voluntar şi să se confirme experienţa şi abilităţile obţinute conform prevederilor contractuale;

d) să beneficieze de timp pentru odihnă, astfel încît durata timpului de lucru, stabilită în condiţiile legii, să nu afecteze sănătatea şi resursele psihofizice ale voluntarului;

e) să participe la cursuri de instruire organizate, iniţiate sau propuse de instituţia gazdă pentru o mai bună desfăşurare a activităţii.

1. Salariaţii Posturilor sunt obligaţi:

a) să desfăşoare activitatea de serviciu în conformitate cu fişele de post şi prevederile actelor normative ale salvatorilor şi pompierilor;

b) să respecte disciplina muncii;

c) să menţină în stare bună de funcţionare autospecialele de intervenţie şi utilajul din dotare, iar la depistarea neregulilor sau a defecţiunilor, imediat să anunţe şeful Postului şi să întreprindă măsuri de remediere a acestora;

d) să supravegheze menţinerea în stare bună a surselor de alimentare cu apă şi căilor de acces spre localităţile şi obiectivele amplasate în zona de intervenţie;

e) să informeze autorităţile administraţiilor publice locale de nivelul întîi, subdiviziunea SPC şi SE şi alte instituţii publice despre problemele ce ţin de lichidarea incendiilor şi/sau altor situaţii excepţionale;

f) să participe la cursurile de instruire organizate de SPC şi SE în comun cu APL.

g) să sosească în timp minim la locul chemării;

h) la necesitate, să solicite efectiv şi autospeciale de intervenţie necesare din subdiviziunile SPC şi SE, precum şi să mobilizeze toţi salariaţii Postului;

i) să întreprindă măsuri de salvare a persoanelor, lichidare a incendiilor şi/sau altor situaţii excepţionale cu autospecialele de intervenţie şi utilajul din dotare.

1. Voluntarii au următoarele obligaţii:

a) să îndeplinească sarcinile primite din partea instituţiei gazdă;

b) în exercitarea contractului de voluntariat, să se subordoneze conducerii instituţiei gazdă;

c) să menţină în stare de buna funcţionare autospecialele de intervenţie şi utilajul din dotarea Postului;

d) să respecte alte obligaţii care decurg din contractul de voluntariat.

1. Salariaţii şi voluntarii Posturilor pe timpul satisfacerii serviciului şi desfăşurării voluntariatului sunt asiguraţi gratuit din contul administraţiilor publice locale de nivelul întîi în conformitate cu legislaţia în vigoare cu uniformă specială şi de intervenţie. Modelul uniformei, însemnele şi normele de asigurare cu uniformă se aprobă în modul stabilit.
2. Folosirea semnelor distinctive şi uniformei de către persoane care nu au atribuţii respective, atrage răspundere, conform legislaţiei în vigoare.

**V. Disciplina de serviciu**

1. Salariaţii şi voluntarii Posturilor sunt obligaţi să respecte şi să execute întocmai prevederile prezentului Regulament, altor acte normative, precum şi indicaţiile şefului de Post.
2. Sancţiunile disciplinare asupra salariaţilor şi voluntarilor Posturilor se aplică în conformitate cu prevederile Codului muncii şi Legii nr. 121 din 18 iunie 2010.
3. Pentru îndeplinirea conştiincioasă a atribuţiilor de serviciu, acte de eroism, curaj şi devotament manifestate în timpul lichidării incendiilor şi/sau altor situaţii excepţionale, salariaţii şi voluntarii Posturilor pot fi stimulaţi material, precum şi menţionaţi cu distincţii departamentale şi de stat.

VI. Răspunderea materială

1. Salariaţii şi voluntarii Posturilor poartă răspundere materială numai pentru prejudiciul cauzat din vina lor.
2. Salariaţii şi voluntarii Posturilor nu poartă răspundere materială pentru prejudiciul cauzat ca urmare a executării întocmai a prevederilor actelor normative în domeniu.
3. În cazul în care salariaţii şi voluntarii Posturilor încalcă drepturile, libertăţile şi intersele legitime ale cetănilor şi ale factorilor de decizie şi aduc prejudicii materiale, autorităţile administraţiilor publice locale de nivelul întîi sunt obligate să ia  măsuri  pentru  lichidarea încălcării şi repararea prejudiciului material.

Anexa nr.2

la Hotărîrea Guvernului

nr. din „ ” 20\_\_

**Schema-tip a structurii de organizare a**

posturilor teritoriale de salvatori şi pompieri

|  |
| --- |
| **Post** |

|  |
| --- |
| Şef post - 1 |

|  |
| --- |
| Autospecială de intervenţie - 1 |

|  |
| --- |
| Conducător auto - 5 |

|  |
| --- |
| Pompier - 4 |

**Notă:** Numărul-limită de persoane salariate al Postului teritorial de salvatori şi pompieri constituie 10 persoane: 1- şeful postului, 4 – pompieri, 5 – conducători auto.

Autospeciala de intervenţie din dotarea Postului este completată cu utilaj ethnic de specialitate, conform normelor în vigoare.